CELEX: 32022D0151
Language: ro
Date: 2022-02-03 00:00:00
Title: Decizia (PESC) 2022/151 a Consiliului din 3 februarie 2022 privind o acțiune a Uniunii Europene în sprijinul evacuării anumitor persoane deosebit de vulnerabile din Afganistan

4.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 25/11
               
            
         DECIZIA (PESC) 2022/151 A CONSILIULUI
         din 3 februarie 2022
         privind o acțiune a Uniunii Europene în sprijinul evacuării anumitor persoane deosebit de vulnerabile din Afganistan
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 28 alineatul (1),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:
         
                     (1)
                  
                  
                     La 10 decembrie 2001, Consiliul a adoptat Acțiunea comună 2001/875/PESC (1) de numire a reprezentantului special al Uniunii Europene în Afganistan (RSUE). Mandatul RSUE a fost prelungit de mai multe ori, cel mai recent prin Decizia (PESC) 2017/289 a Consiliului (2), până la 31 august 2017.
                  
               
                     (2)
                  
                  
                     La 30 mai 2007, Consiliul a adoptat Acțiunea comună 2007/369/PESC (3) de instituire a Misiunii de poliție a Uniunii Europene în Afganistan (EUPOL Afganistan). EUPOL Afganistan a fost prelungită de mai multe ori, cel mai recent prin Decizia (PESC) 2016/2040 a Consiliului (4), până la 15 septembrie 2017.
                  
               
                     (3)
                  
                  
                     La 1 mai 2021, talibanii au lansat o ofensivă și au început să preia controlul asupra unui număr tot mai mare de districte din Afganistan. La 15 august 2021, forțele talibane au preluat controlul asupra Kabulului și au răsturnat guvernul constituit în mod constituțional.
                  
               
                     (4)
                  
                  
                     În declarația sa din 31 august 2021 privind situația din Afganistan, Consiliul a consemnat: „evacuarea cetățenilor noștri și, în măsura posibilului, a resortisanților afgani care au cooperat cu Uniunea Europeană și cu statele membre ale acesteia, precum și a familiilor acestora, s-a desfășurat în mod prioritar și va continua”.
                  
               
                     (5)
                  
                  
                     În concluziile sale din 15 septembrie 2021 privind Afganistanul, Consiliul a afirmat: „[…] din august 2021, comunitatea internațională, inclusiv Uniunea Europeană și statele membre ale acesteia, a depus un efort colectiv, în condiții extreme, pentru a evacua mii de cetățeni ai Uniunii Europene și de resortisanți ai țărilor terțe, inclusiv afgani care lucrau pentru misiuni diplomatice și alți afgani aflați în pericol din cauza angajamentului lor principial față de valorile noastre comune. A fost o adevărată demonstrație a solidarității UE.”
                  
               
                     (6)
                  
                  
                     În aceste circumstanțe excepționale, Serviciul European de Acțiune Externă (SEAE) a organizat și gestionat, începând cu 1 iunie 2021, evacuarea afganilor, în special a celor care lucraseră pentru RSUE în Afganistan sau pentru EUPOL Afganistan, a altor afgani deosebit de vulnerabili care au colaborat cu Uniunea, și a rudelor apropiate aflate în întreținerea acestora. Astfel de evacuări ar trebui să continue în cursul anului 2022. La 1 octombrie 2021, SEAE a stabilit o listă a persoanelor eligibile pentru evacuare. Aceasta poate fi modificată de SEAE în funcție de necesități.
                  
               
                     (7)
                  
                  
                     O acțiune operațională în cadrul politicii externe și de securitate comune ar trebui să sprijine evacuările respective,
                  
               ADOPTĂ PREZENTA DECIZIE:
         
            Articolul 1
            Obiective și domeniu de aplicare
            
               (1)   Uniunea sprijină evacuarea din Afganistan, între 1 iunie 2021 și 31 decembrie 2022, a următoarelor categorii de persoane:
               
                           (a)
                        
                        
                           foști membri ai personalului reprezentantului special al UE în Afganistan (RSUE);
                        
                     
                           (b)
                        
                        
                           foști membri ai personalului EUPOL Afganistan;
                        
                     
                           (c)
                        
                        
                           următoarele alte persoane deosebit de vulnerabile:
                           
                                       —
                                    
                                    
                                       funcționari sau alți profesioniști activi în sectorul politic sau de securitate din Afganistan (cum ar fi judecătorii, procurorii, polițiștii, personalul militar și jurnaliștii), care au fost formați în cadrul punerii în aplicare a politicilor Uniunii sau au fost implicați în punerea în aplicare a acestora;
                                    
                                 
                                       —
                                    
                                    
                                       membri ai personalului foștilor furnizori ai EUPOL Afganistan și ai RSUE; și
                                    
                                 
                                       —
                                    
                                    
                                       membri ai personalului furnizorilor delegației Uniunii la Kabul, angajați în această calitate în perioada 16 august 2019-15 august 2021; și
                                    
                                 
                     
                           (d)
                        
                        
                           soții sau soțiile, copiii, părinții și surorile necăsătorite ale persoanelor enumerate la litera (a), (b) sau (c).
                        
                     
            
               (2)   Evacuarea menționată la alineatul (1) este organizată și gestionată de SEAE, sub autoritatea Înaltului Reprezentant al Uniunii pentru afaceri externe și politica de securitate (denumit în continuare „Înaltul Reprezentant”).
            
            
               (3)   Înaltul Reprezentant răspunde de punerea în aplicare a prezentei decizii.
            
         
         
            Articolul 2
            Dispoziții financiare
            
               (1)   Valoarea de referință financiară pentru punerea în aplicare a prezentei acțiuni este de 1 990 000 EUR.
            
            
               (2)   Toate cheltuielile sunt gestionate în conformitate cu normele și procedurile aplicabile bugetului general al Uniunii.
            
            
               (3)   Comisia supraveghează gestionarea corectă a cheltuielilor menționate la alineatul (2). În acest scop, aceasta încheie acordul necesar cu SEAE.
            
         
         
            Articolul 3
            Intrarea în vigoare și durata
            Prezenta decizie intră în vigoare la data adoptării.
            Decizia se aplică de la 1 iunie 2021.
         
         
            Adoptată la Bruxelles, 3 februarie 2022.
            
               
                  Pentru Consiliu
               
               
                  Președintele
               
               J.-Y. LE DRIAN
            
         
         
            (1)  Acțiunea comună 2001/875/PESC a Consiliului din 10 decembrie 2001 privind numirea reprezentantului special al Uniunii Europene (JO L 326, 11.12.2001, p. 1).
         
            (2)  Decizia (PESC) 2017/289 a Consiliului din 17 februarie 2017 de modificare a Deciziei (PESC) 2015/2005 de prelungire a mandatului reprezentantului special al Uniunii Europene în Afganistan (JO L 42, 18.2.2017, p. 13).
         
            (3)  Acțiunea comună 2007/369/PESC a Consiliului din 30 mai 2007 privind instituirea Misiunii de Poliție a Uniunii Europene în Afganistan (EUPOL AFGANISTAN) (JO L 139, 31.5.2007, p. 33).
         
            (4)  Decizia (PESC) 2016/2040 a Consiliului din 21 noiembrie 2016 de modificare a Deciziei 2010/279/PESC privind Misiunea de Poliție a Uniunii Europene în Afganistan (EUPOL AFGANISTAN), prevăzând lichidarea acesteia (JO L 314, 22.11.2016, p. 20).